b'\n_START_ARTICLE_\nBiserica de lemn din Rom\xc3\xa2ne\xc8\x99ti, Timi\xc8\x99\n_START_PARAGRAPH_\nBiserica de lemn din Rom\xc3\xa2ne\xc8\x99ti se afl\xc4\x83 \xc3\xaen localitatea Rom\xc3\xa2ne\xc8\x99ti din jude\xc8\x9bul Timi\xc8\x99. A fost ridicat\xc4\x83 \xc3\xaen secolul XVIII. Are hramul Na\xc8\x99terea Sf\xc3\xa2ntului Ioan Botez\xc4\x83torul. Biserica se afl\xc4\x83 pe noua list\xc4\x83 a monumentelor istorice sub codul LMI: TM-II-m-A-06277.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nSituat la doi kilometri spre sud de Curtea, \xc3\xaen imediata vecin\xc4\x83tate a m\xc4\x83n\xc4\x83stirii "Izvorul Miron", satul Rom\xc3\xa2ne\xc8\x99ti este atestat documentar la 1464, atunci c\xc3\xa2nd face obiectul unei dona\xc8\x9bii regale c\xc4\x83tre nobilii Petru Dees \xc8\x99i Nicolae Balota, \xc3\xaen 1514-1516 face parte din domeniul \xc8\x98oimo\xc8\x99ului, intr\xc3\xa2nd, ca toate satele din jur, \xc3\xaen posesia lui George de Brandemburg. La 1599 Mihai Viteazul doneaz\xc4\x83 satul Rom\xc3\xa2ne\xc8\x99ti, \xc3\xaempreun\xc4\x83 cu Homojdia vecin\xc4\x83, lui Paul Kereszteszy, slujitor al cur\xc8\x9bii princiare de la Alba-Iulia._NEWLINE_Tradi\xc8\x9bia oral\xc4\x83 transmis\xc4\x83 de locuitori spune c\xc4\x83 ini\xc8\x9bial vatra satului a fost \xc3\xaen locul unde ast\xc4\x83zi este m\xc4\x83n\xc4\x83stirea, dar, din cauza inunda\xc8\x9biilor repetate s-a mutat pe dealurile vecine. La \xc3\xaenceputul secolului al XlX-lea, ca urmare a m\xc4\x83surilor administrative de sistematizare hot\xc4\x83r\xc3\xa2te de autorit\xc4\x83\xc8\x9bi, satul s-a rea\xc8\x99ezat de-a lungul v\xc4\x83ii, pe vatra actual\xc4\x83, a\xc8\x99a c\xc4\x83 biserica a r\xc4\x83mas pe un promontoriu \xc3\xaen marginea localit\xc4\x83\xc8\x9bii, av\xc3\xa2nd de jur-\xc3\xaemprejur cimitirul. Atunci c\xc3\xa2nd \xc3\xaen perioada interbelic\xc4\x83 s-a ridicat biserica nou\xc4\x83 de zid, vechiul l\xc4\x83ca\xc8\x99 a devenit capel\xc4\x83 de cimitir._NEWLINE_Biserica de lemn cu hramul "Na\xc8\x99terea Sf\xc3\xa2ntului loan Botez\xc4\x83torul" se prezint\xc4\x83 \xc3\xaen momentul de fa\xc8\x9b\xc4\x83 \xc3\xaentr-o stare rea de conservare. \xc8\x98arpanta acoperi\xc8\x99ului este \xc8\x99ubred\xc4\x83, la fel \xc8\x99i peretele de nord al l\xc4\x83ca\xc8\x99ului, expus mai mult intemperiilor. Are pere\xc8\x9bii construi\xc8\x9bi din b\xc3\xa2rne de gorun, acoperi\xc8\x9bi \xc3\xaen exterior cu lipituri de p\xc4\x83m\xc3\xa2nt. Ambele intr\xc4\x83ri au polate u\xc8\x99oare, construite \xc3\xaen prelungirea acoperi\xc8\x99ului de \xc8\x99indril\xc4\x83, cu rostul de a proteja intr\xc4\x83rile de intemperii. Planimetric se \xc3\xaenscrie tipului I, a\xc8\x99a cum sunt marea majoritate a bisericilor de lemn b\xc4\x83n\xc4\x83\xc8\x9bene._NEWLINE_Turnul de lemn ridicat deasupra pronaosului conserv\xc4\x83 cel mai frumos bulb de inspira\xc8\x9bie baroc\xc4\x83 p\xc4\x83strat \xc3\xaen Banat, fiind \xc8\x99i el placat cu \xc8\x99indril\xc4\x83. Monumentul a fost pictat, dar acum c\xc3\xa2teva decenii pictura a fost spoit\xc4\x83 cu var. Din ceea ce se mai distinge azi din scenele de pe bolta naosului \xc8\x99i din altar, pe baza analogiilor cu alte monumente, s-a sugerat c\xc4\x83 ar fi fost opera zugravului lugojan Gheorghe Gherdanovici, executat\xc4\x83 fiind c\xc3\xa2ndva \xc3\xaen deceniul al patrulea al secolului al XlX-lea._NEWLINE_\xc3\x8en nord-vestul monumentului se g\xc4\x83se\xc8\x99te \xc8\x99i o clopotni\xc8\x9b\xc4\x83 separat\xc4\x83, cu o siluet\xc4\x83 svelt\xc4\x83, placat\xc4\x83 pe trei fa\xc8\x9bete cu a\xc8\x99terneal\xc4\x83 de brad.'